فکریندهمی، بیر گون گؤزهلیم، بیز سیزه گلدیک؟
سیزدن قاییدیب، سونرا برابر بیزه گلدیک؟
گُولدوک و دانشدیق گئجهنی، صبح آچیلینجا
بیر غنچه گول اوستونده، سیزینله سؤزه گلدیک
کئف چکدیگیمیز خاطرهلر، وارمی یادیندا؟
گولشنده بیر آیدین گئجهده، اوز اوزه گلدیک
خیلی دولانوب سئیرائیلهدیک گوللر ایچینده
بیر-بیریمیزه چوخ عشوهلی، چوخ بامزه گلدیک
بیزکی، گؤزهلیم، جان دئیهرک، جان ائشیدیردیک
بس ایندی نه اولدو بیزه، یوخسا گؤزه گلدیک!!
نه سنده وار اول مهر و محبت، نهده منده
سوندوک ایشیق اولدوز کیمی، سون منزله گلدیک
واحد، او گئچهن گونلری، بیر مرّه اوُنوتدوق
لیکن یئنی دنیایه، بیز ایندی تزه گلدیک
شاعر: علی آقا واحد
azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab pes_Arab